
Szív- és érrendszeri megbetegedés kockázatát becslő fuzzy modell megalkotása

A matematika kialakulása és fejlődése segít a világunk pontos leírásában. Minél bonyolultabb egy rendszer és minél pontosabb képet akarunk kapni annak működéséről, annál több számítást kell elvégeznünk a modellezéséhez. Sokszor a rendszerben rejlő különbözőségek miatt, nem is elég egy konkrét számmal leírnunk a vonatkozó paramétert, hanem határértékkel kell dolgoznunk. Számos esetben az adatok egyenként változhatnak, hiányosak, bizonytalanok is lehetnek. Annak érdekében, hogy a matematikai modellünk a valóságot tükrözze, olyan modellalkotási technikára van szükségünk, ami tudja mindezt kezelni. Ennek a leírására jelenleg az úgynevezett lágy számítási modell - a fuzzy halmazelmélet és fuzzy-logika az egyik legalkalmasabb.
Minden ember egyedi! A szervezetünk különféle módon reagál a környezeti változásokra, testünket érő kórokozók támadásaira és dolgozza fel a kialakuló megbetegedéseket. Ezért az egyik legszubjektívebb terület az orvoslásban a megbetegedések kialakulásának kockázata. Rengeteg adattal dolgozik egy orvos, hogy megfelelő diagnózist tudjon felállatani, ezért fordulhat elő orvosonként különféle diagnózis ugyanarra a tünetegyüttesre. Nem csak az adatok számossága, hanem azok pontossága vagy akár a meghatározhatósága is sok bizonytalanságot rejt magában. Hiszen az, hogy valaki „jól érzi magát” mást és mást jelent páciensenként. A dolgozatomban megterveztem egy algoritmust, majd a MATLAB fuzzy logic toolbox segítségével meg is alkottam azt, így a szív- és érrendszeri megbetegedések során releváns, 10 különböző vizsgált egészségügyi tényező bemeneti paraméterei alapján, páciensenként személyre szabottan lehetővé vált, a szív- és érrendszeri megbetegedés kockázati szintjének megállapítása, mely tájékoztatásul szolgálhat az életmódbeli változtatás szükségességére vagy monitoring vizsgálatok elvégzésére. A létrejött rendszert egy orvos segítségével validáltam, a kapott eredmények igazolására.



